Тема: **«Автан, чӑх тата чĕпĕсем»**

**Пĕлӳ тĕллевĕсем:** ачасене килти кайӑк-кĕшĕк ҫинчен калакан ача-пăча фольклорĕпе тата И. Я. Яковлевпа, унӑн «Автан» калавĕпе паллаштарасси; килти кайăк-кĕшĕксем ҫинчен ачасен пĕлĕвне ӳстересси.

**Аталану тĕллевĕсем:** ачасене сасса палӑртас (сасӑпа-шӑппӑн) хӑнӑхӑва аталантарасси; **Ч** сасса тĕрĕс калассине ҫирĕплетесси;япала тĕсне пĕлтерекен сӑмахсемпе пуплевре усӑ курма хăнăхтарасси.

**Сапӑрлӑх тĕллевĕсем:** ача-пăча сӑввисене итлесе савӑнӑҫлӑ туйӑм ҫуратасси.

**Ĕç хатĕрĕсем:** мультимеди экранĕ, килти кайӑк-кĕшĕк сассисен видеозапиҫĕ, тĕрлĕ тĕслĕ прищепкӑсем.

**Заняти юхӑмĕ**

А.Савельева репертуарĕнчи «Пĕчĕк сар хĕвел» юрӑ янӑрать. Ачасем воспитательпе пĕрле группа кĕреҫҫĕ. Пысӑк экран ҫинче таса пĕлĕт, ешĕл курӑк курӑнать.

**Воспитатель.** Ачасем, ҫӳл тӳпене хĕвел тухасшăн, пире, ачасене, хӑй ӑшшине парнелесшĕн. Хĕвеле шыраса тупас пулать, ачасем.

Зал тӑрӑх ҫӳреҫҫĕ, хĕвел шыраҫҫĕ. Автан сасси илтĕнет.

- Ку-ка-ре-ку!!!

**Воспитатель**. Ачасем, мĕн сасси вӑл?

**Ачасем.** Автан сасси.

Ачасем автана пысӑк экран ҫинче кӑтартаҫҫĕ.

**Воспитатель**. Епле хитре автан! Сӑмси еплерех, урисем! Киккирикĕ мĕн тĕслĕ (хĕрлĕ), ури мĕнле (пысăк, тĕклĕ)?

**Воспитатель**. Ачасем, автан пуринчен те чи малтан вӑранать, вара вӑл хĕвеле вӑратать Атьӑр, ачасем, хĕвеле чĕнсе пӑхар. Эп калакан сӑвӑ йĕркисене ман хыҫҫӑн каласа пырӑр.

Хĕвел, тух, хĕвел, тух,

Ҫупа ҫӑкӑр ҫитерĕп.

Ҫупа ҫӑкӑр ҫимесен-

Пылпа ҫӑкӑр ҫитерĕп.

Экран çине хĕвел тухать.

Тупӑнчĕ иккен пирĕн хĕвел. Анчах хĕвелĕн пайӑркисем ҫук. Айтӑр-ха, ачасем, хĕвеле пайӑркасем туса парар. Ачасем, манӑн ҫак «Асамлӑ хутаҫра» хĕвелĕн пайӑркисем пур. Вĕсене эпир хĕвел сӑн ӳкерчĕкĕ ҫине ҫирĕплетсе тухатпӑр, тĕсĕсене калатпӑр.

Ачасем хĕвел пайӑркисене прищепкӑсемпе ҫирĕплетеҫҫĕ, прищепка тĕсĕсене калаҫҫĕ. Пысӑк экран ҫинче хĕвелĕн пайӑркисем тухаҫҫĕ.

**Воспитатель**. Пӑхӑр-ха, ачасем, хĕвел те вӑранчĕ. Вӑл ҫӳл тӳпене хӑпарчĕ. Чечексем шӑтса тухрĕҫ, пĕлĕтсем тарчĕҫ. Ачасем, хĕвеле мĕн ыйхӑран вӑратрĕ?

**Ачасем.** Автан вӑратрĕ.

**Воспитатель**. Ҫапла, питĕ тĕрĕс. Ачасем, эпĕ сире автан ҫинчен пĕр калав вуласа парӑп? Тимлĕ пулӑр.

**Пирĕн пĕр пысăк хĕрлĕ автан пур. Вăл тăр кăнтăрла урапа çине хăпарать те: «Ки-ки-ри-ку!» - тесе авăтать. Сасси аван, хÿри илемлĕ, авăна-авăна тăрать. Кикирикки пысăк, тĕклĕ ураллă, качи вăрăм.
Сирĕн автан çапла-и?**

**Воспитатель**. Ачасем, калавра мĕн ҫинчен каланӑ? Килĕшрĕ-и сире ку автан? Мĕн вӑл качи? Хӳри, киккирикĕ мĕнле? Камсен килте автан пур? Ачасем, ку калав «Автан» ятлӑ. Ӑна Иван Яковлевич Яковлев ҫырнӑ.

 **Кану саманчĕ.** «Икĕ пĕчĕк сар автан» юрă янӑрать, ачасем юрӑ сӑмахĕсемпе килĕшӳллĕн хусканусем тӑваҫҫĕ.

**Воспитатель**.

 Ир-ирех автан тӑрать,

 Сар хĕвеле саламлать.

 Ҫĕнĕ куншӑн савӑнать,

 Чӑпар чӑхха йыхӑрать.

 - Автан мĕне йыхӑрать?

 Экран ҫине чӑх тухать.

**Воспитатель**. Епле капӑр чӑх! Сӑмси еплерех, урисем? Ҫунаттисем мĕн тĕслĕ? Автанпа чӑх - килти кайӑк-кĕшĕк. Вĕсен ачисем, чĕпписем, ӑҫта-ши? Мĕнле тупмалла вĕсене. Эсир, ачасем, чӑх чĕпписене шыраса тупаймастӑр-ши? Мĕнле тупар вĕсене? Тен, пире автанпа чӑх пулӑшĕҫ?

**Чӑх сасси:** Кӑ-кӑ-кӑ-кӑ! (Сар чĕпсем экран ҫине тухаҫҫĕ.)

**Воспитатель**. Ачасем, епле хитре чӑх чĕпписем! Вĕсем мĕн тĕслĕ? Автанпа чӑпар чӑххӑн чĕпписем те савӑнаҫҫĕ, эсир вара манӑн чĕппĕсем, ҫапла-и? Ачасем, эсир паян мĕне пулӑшрӑр? Мĕнле пулӑшрӑр? (Ачасен хуравĕсем). Ачасем, чӑх амӑшĕ чĕпписене хӑй патне мĕнле чĕнсе пуҫтаратчĕ-ха? (Ачасен хуравĕсем.) Ачасем, сар хĕвел тата хитререх пӑхма пуҫларĕ, вӑл та пирĕнпе савӑнать. Халь, ачасем, канма вӑхӑт.